《和周丞丈游洞霄韵》
宋代·史宗恺

苕溪之源流洞天，中有福地寿可延。
山盘九锁到空谷，石间隐蹟知其仙。
悬崖险阻不易到，来者悚观须有缘。
道边兽石卧狮虎，庭下镜沼流潺湲。
东游大涤阻天柱，西至石室飞寒泉。
云房石磴络苔藓，疑是霞玉留花钿。
嵌空上下不可数，晓猿夜鹤惊人眠。
西林诗伯□仙裔，落笔妙句今青钱。
历穷巇嶮事幽讨，不畏蔓草矜蛇蜒。
皈来诗篇壮青谷，好句屹崛参天全。
何当□约素秋晚，与公共醉洪崖巅。